Sewe by Gauteng-staatshospitale afgedankArgieffoto: http://www.jameschesley.com/ Steve Mabona, woordvoerder van die departement, het gesê ondersoeke na bewerings van bedrog en wangedrag is by vier provinsiale hospitale in die provinsie gedoen. By die Tembisa-hospitaal in Ekurhuleni is ŉ apteek-assistent en werker van die wassery afgedank nadat hulle verlede jaar 172 bokse met medikasie ter waarde van R36 000 gesteel het. Qedani Mahlangu, Gauteng LUR van gesondheid, het gesê die werkers was gedryf deur gierigheid. “Die werknemers het ook in sommige gevalle wanvoorstellings gegee van oortydwerk en op so ’n manier van hul werkgewer gesteel,” het Mahlangu gesê. “Hoe kan jy die logika verduidelik van ŉ apteker-assistent wat die medisyne steel wat hy eintlik moet bewaar? Daar sal baie streng opgetree word teen enigiemand wat die reëls oortree,” het Mahlangu gesê. By die Bheki Mlangeni-distrikshospitaal in Soweto is vier gesondheidswerkers afgedank omdat hulle dokumente vervals het om poste te kry waarvoor hulle nie eens aansoek gedoen het nie. By die George Mukhari-hospitaal in Pretoria is ŉ administrasieklerk afgedank nadat sy ŉ ander werknemer vir oortydwerk betaal het sonder om die vasgestelde stappe en werkwyse te volg.